钦定古今图书集成/理学汇编/文学典/第199卷 > 《王荆公诗议》罗大经
## 钦定古今图书集成/理学汇编/文学典/第199卷 > 《王荆公诗议》罗大经

荆公诗云：“谋臣本自系安危，贱妾何能作祸基。但愿
君王诛宰嚭，不愁宫里有西施。”夫妲己者，飞廉、恶来
之所寄也；褒姒者，棸子、膳夫之所寄也；太真者，林甫、
国忠之所寄也。女宠蛊君心，而后憸壬阶之以进，依
之以安。大臣格君之事，必以远声色为第一义，而谓
不愁宫里有西施何哉？范蠡霸越之后，脱屣富贵，扁
舟五湖，可谓一尘不染矣，然犹挟西施以行，蠡非悦
其色也，盖惧其复以蛊吴者，而蛊越则越不可保矣。
于是挟之以行，以绝越之祸基。蠡虽去越，未尝忘越
也。曾以荆公之见而不及蠡乎？惟管仲之告齐桓公，
以竖刁、易牙、开方为不可用，而谓声色为不害霸，与
荆公之论略同。其《论商鞅》曰：“今人未可非商鞅，商鞅
能令政必行。”夫二帝三王之政何尝不行，奚独有取
于鞅哉？东坡曰：“商鞅、韩非之刑，非舜之刑，所以用刑
者，则舜之术也。”此说犹回护，不如荆公之直截无忌
惮。其《咏昭君》曰：“汉恩自浅胡自深，人生乐在相知心。”
推此言也，苟心不相知，臣可以叛其君，妻可以弃其
夫乎？其视白乐天“黄金何日赎蛾眉”之句，盖天渊悬
绝也。其论冯道曰：“屈己利人，有诸菩萨之行。”唐质肃
折之曰：“道事十主，更四姓，安得谓之纯臣？”荆公乃曰：
“伊尹五就汤，五就桀，亦可谓之非纯臣乎？”其强辨如
此。又曰：“有伊尹之志，则放其君可也。有周公之志，则
诛其兄可也。有周后妃之志，则求贤审官可也。”似此
议论，岂特执拗而已？真悖理伤道也。荀卿立性恶之
论，法后王之论，李斯得其说，遂以亡秦。今荆公议论
过于荀卿，身试其说，天下既受其毒矣。章蔡祖其说
而推演之，加以凶险，安得不产靖康之祸乎？荆公论
韩信曰：“贫贱侵凌富贵骄，功名无复在刍荛。将军北
面师降虏，此事人间久寂寥。”论曹参曰：“束发山河百
战功，白头富贵亦成空。华堂不看新歌舞，却要区区
一老翁。”二诗意却甚正，然其当国也，偏执已见。凡诸
君子之论，一切指为流俗，曾不如韩信之师李左车，
曹参之师盖公，又何也。